Úrad vlády SR					        Na rokovanie vlády SR
Sekcia hospodárskej politiky			                   dňa 13. 12. 2001
								         k číslu: 8131/2001
								         k bodu: 33

S t a n o v i s k o

k „Návrhu na prevzatie štátnej záruky za dlhopisy emitované Slovenským elektrárňam, a.s. , ktoré budú využité v r. 2001“

I.

Návrh na prevzatie štátnej záruky  za dlhopisy Slovenských elektrární, a.s., predkladá minister hospodárstva. Ide o prostriedky, ktoré sa majú použiť na nápravu vážnych nedostatkov vo fungovaní SE, a.s. Návrh nešpecifikuje o aké vážne nedostatky ide, hoci iba nedávno vláde SR predkladaná správa o hospodárení SE, a.s., za r. 2000 sa vyhýbala slovám o vážnych nedostatkoch v jej fungovaní. Príčiny zlého hospodárskeho stavu SE, a.s., sa v nej spájali s  prijatím zahraničných úverov a s poklesom kurzu SKK. Teraz sa už priznávajú vážne nedostatky vo fungovaní  SE., a.s., a vydanie dlhopisov v sume 2,9 mld.  Sk by malo umožniť ich nápravu. 

 Z dokumentu plynie, že ide o úhradu splatných úverových záväzkov vo výške 9,3 mld. Sk, pričom 6,4 mld. Sk uhradia SE, a.s., z vlastných finančných zdrojov a zostávajúcich 2,9 mld. Sk chcú kryť emisiou dlhopisov so zárukou štátu. Ich použitie ešte r. 2001 je však spochybniteľné vzhľadom na zostávajúce dni do konca roku, pokiaľ celú emisiu neodkúpi Slovenská sporiteľňa.

II.

	Záruka štátu, ako vyplýva z návrhu záručnej zmluvy,  sa dotýka nielen menovitej hodnoty dlhopisov, ale aj výnosov z nich, ktoré do doby splatnosti dlhopisov (v závislosti od vývoja sadzby úrokového výnosu) záväzok SE, a.s., podstatne zvýšia. Záruka sa vzťahuje  na istinu a aj na úrokový výnos, ktorý do doby splatnosti môže  dosiahnuť, v závislosti od pohybu úrokovej miery, sumu až 2 mld. Sk.

Dlhopisy sú nominované v SKK a preto je predpoklad, že ich kúpia banky pôsobiace v SR, pričom výnos dlhopisov sa bude pohybovať okolo 8,4%. Ponuka takéhoto výnosu je lákavá nielen pre slovenské banky, navyše sa uvažuje o pohyblivom výnose odvodenom od 6 mesačnej sadzby BRIBOR. Riziká dlhopisov so zárukou štátu sú minimálne a toto by sa malo prejaviť nielen poklesom navrhovanej výnosovej sadzby, ale aj marže. V prípade, že by išlo o zahraničného kupca sprostredkovaného slovenskou bankou, išlo by o mimoriadne výnosnú investíciu.

Z priložených hospodárskych výsledkov SE, a.s., je zrejmá vysoká zadlženosť, ale aj prijateľná schopnosť tvoriť prevádzkový zisk. Vysoké rezervy vrátane rezerv na kurzové straty ukazujú, že SE, a.s., sú schopné plniť si svoje  krátkodobé záväzky. Pravda, nedokážu z prevádzkového zisku v krátkej dobe uhradiť prijaté bankové úvery a výpomoci.  Z tohto hľadiska je štátna garančná pomoc Slovenským elektrárňam, a.s., potrebná.

K štátnej záruke sa nevyjadril Úrad pre štátnu pomoc. Kladné stanovisko vyslovil Úverový a záručný výbor vlády SR.

III.

Odporúčame vláde SR schváliť štátnu záruku za dlhopisy emitované Slovenskými elektrárňami, a.s., s tým, že

- do podpisu záručnej zmluvy sa prehodnotí navrhovaná výnosová miera dlhopisov a výška marže.

V návrhu uznesenia vlády odporúčame tieto zmeny:

- z bodu A.1. ponechať iba text „s prevzatím štátnej záruky za dlhopisy emitované Slovenskými elektrárňami, a.s., v objeme 2,9 mld. Sk“

Pri posudzovaní návrhu na prevzatie štátnej záruky odporúčame venovať pozornosť aj otázke prečo sa problém na rokovanie vlády nepredložil s väčším časovým predstihom, najmä prečo sa neobjavil v správe o hospodárení Slovenských elektrární, ktorú 21. novembra 2001 prerokúvala vláda.

	 

Bratislava 12. decembra 2001